정조 3년
獻納趙錫穆疏曰。伏以。臣至愚極陋。最出人下。曾於先朝。猥被天地洪造之恩。以至身登侍班職。忝言責者。非止一二。而未嘗出一言論一事。以效涓埃之報。則如臣無狀。卽先朝已試不驗之一棄物也。我殿下新服之政。固當刊去庸愚。不復廁之於淸朝士大夫之列。而不意今者。薇垣除命。又下於千萬夢想之外。草野愚賤之臣。顧何以特蒙兩朝思遇至此之殊異也。臣聞命驚惶。感涕交頤。不省措躬之所也。噫。諫官之職。乃人主耳目也。論辨可否。仰補衮職者。顧其責也。糾劾官邪。振肅朝綱者顧其任也。苟非謇愕之風。剛方之論者。則固不當虛受而濫叨也明矣。況臣愚陋。何敢抗擧顔面。以汚我殿下淸明之新政乎。第其犬馬微誠。尙有戀主愚衷。一片耿耿之忱。只在於一登筵陛。獲瞻天顔。歸誦聖德。歌詠新化者。是臣一息未泯前至願。故不顧冒沒之恥。敢效不俟駕之義。計日鑽程。方到陰竹地。而素患痰癖。越添於觸寒撼頓之勞。胸肚關格。全成氷沍。遠夜咳喘。氣息促急。多試方藥。百無一效。自量病狀。萬無前進一步之勢。臣竊不勝惶蹙悶迫之情。玆敢從縣道暴陳愚悃。伏乞聖慈。特賜矝察。亟許鐫削。以安愚賤之分焉。臣於乞免之章。不暇贅及他說。而區區憂愛之忱。不能自已。略附芻蕘之說。敢效芹曝之誠。伏願殿下留心焉。臣伏在嶺陬。雖未及一侍淸光。而竊伏聞我殿下。仁孝恭儉之德。出自天賦之性。聰明睿智之姿。又是前古無比。十條明敎。先下於卽祚之初。而無非爲政大本。十行絲綸。聯翩於四載之間。而無非憂民至意。山野窮谷之民。每聞令下。莫不感激流涕。咸有少須臾無死之願。則我國家億萬年無疆之休者。顧不在於自今伊始耶。臣聞召公之戒成王曰。罔不在厥初。伊尹之戒太甲曰。愼厥終惟其始。伏願我殿下。益懋初服之政。益勉愼始之道。勿以聰明之迥出。而必思用力於本原之地。勿以睿智之有餘。而必加細究其政務之要。赫起一代之制。惟懷永圖之規焉。臣以目今初政之最急而最切者。爲殿下條陳焉。臣以爲。懲討之典。不可以不嚴也。夫凶逆之種。如惡草之根。去草遺根。必生孽芽。則近日三司之所以合啓請討者。實出於長憂遠慮之意。而殿下靳允。至此之久。雖以殿下好生之德。將欲付之罔治之科。而若因循不討。馴致其潛滋暗長之勢。則安知前面禍機。又不如曩時之凶變乎。臣中夜思之。不覺懍然而竦骨也。伏願殿下。亟從三司之請。嚴施懲討之典。以快人心。以安宗社焉。臣以爲聖學不可以不明也。我殿下聖學生知。不待加勉。博古通今。無所不達。經天緯地。斐然成章。奎文璀燦。雲漢昭回。則高明廣大之學。實是古世之所罕聞。而第伏念興化致治之道。立中建極之本。亶在於人主一心之誠敬。故古者聖帝明王之學。只在格物致知。以極事物之理。正心誠意。以爲治平之本。此朱子所以以惟精惟一之學。大學孔氏之書。眷眷陳論於封事之中。誥之而堯舜禹湯相傳之旨訣。而勉之而浚源立本。凝化做治之至道者也。伏願殿下。益加留意於帝王實學。以立其大本焉。臣以爲。言路不可以不開也。夫言路開而後。在上者可得以聞其過。言路通而後。在下者可得以通其情。此古昔聖王之所以不恥下問。舍己從人。惟恐讜言之不聞。而從諫不咈者也。第人君以崇高之位。操禍福之柄。震之以雷霆之威。壓之以萬斤之重。故將欲言事之臣。未到九級之陛。而背已沾汗矣。苟不特賜以溫粹之色。特假以如響之答。則雖忠如黯徵。識如賈董。而其孰敢犯顔抗辭。以進其忠讜逆耳之言哉。伏願殿下。益恢虛受之度。必賜優容之典。使言路廣開焉。臣以爲。名分不可以不正也。夫名分者。國家紀綱也。名分正而後。尊卑不亂。名分明而後。貴賤有等。則其所以辨上下而定民志者。莫如明正名分。而臣近觀一國之內。上下無辨。貴賤無等。豪商富民。敢爲尊貴者之冠服。常漢下賤。僭冒士大夫之名號。甚至下者凌上。少者凌長。干名犯分之習。僭亂乖敗之風。日甚一日。賈誼所謂足居上首居下之歎。正是當今風俗也。伏願殿下。付之有司。各別嚴飭。克正上下。以定民志焉。臣以爲。國家財用。不可不節也。夫孔子之言治道。不過節用而愛民而已。則節用二字。是豈非愛民之要乎。蓋節用而後財用裕。財用裕而後賦斂薄。賦斂薄而後百姓足。百姓足則君誰與不足。近者民窮財盡之歎。日甚一日。則臣未知各司經費。或有所未盡節用之方而然耶。京華鄕閭之間。抑或有奢侈之習而然耶。伏願殿下。益愼儉德。務盡節用之方。以爲愛民之本焉。臣又以爲。不可不擇者良吏也。夫守令者。親民而牧民之官者也。守令之賢否。而生民之休戚係焉。故殿下自卽祚以來。每以擇守令。爲第一先務。而或董勅銓官。或面戒守宰。丁寧恤民之至意。未嘗不申申懇懇。而竊觀近者守令。未有以殿下之心爲心。貪婪成風。剝割是事。政令施爲。無非自利自私之計。而其於國事民隱。全不顧念。伏願我殿下。凡所字牧之任。必爲極擇廉謹公平仁明之人。以充其職焉。臣又以爲。戊戌舊糴。不可不姑緩也。去歲大殺。若無孑遺之民。而幸賴我殿下憂民至誠。上格天心。僅得今秋之稍稔。國家之慶。生民之幸顧何如。而第纔經大凶。民生困苦。猶未盡復。有若大病之後。神氣未蘇。圉圉然無異中毒之魚也。近聞有最久糴停退之令。而至於昨年糴。則各邑守令。竝與新還而一時催俸。民情騷然。又將有飄散不保之患。則此固爲可恤而可矝之甚者也。伏願我殿下。下敎八路。渙示大霈。使去年舊糴。姑緩今秋之納。以安萬民之情。以寬萬民之力焉。臣又以爲。經界不可不正也。孟子曰。仁政必自經界始。然則量土地定經界。亦豈非今時之當務乎。八路量田。久近不齊。而或至百餘年之久。水蕩沙崩。山川已變易矣。陵谷皆換改矣。彼壃此界。轉轉相混。强者割之。弱者失之。或至上上之土。變爲下下。而其賦則依舊上上也。磽确之地。變成肥腴。而其賦則依舊下下也。量外火田。不知其數。而盡入奸吏囊橐。量時高田。反作水田。而一依舊時田稅。則經界不正之弊。財賦不平之患。莫此爲甚。伏願我殿下。令該曹急時量田。以正經界焉。臣以爲。科弊不可不革也。蓋自三代之後。學校之政不明。而選士之制遂廢。此漢之所以始設對策之科。而自晉唐宋明。以至我國。莫不以科目取人。故於是而奔競之風日熾。情私之竇日開。捐廉棄恥。紛囂怪亂之狀。至於近日而極矣。我國家廣取人之路。恢擧士之綱。凡爲儒名者。無論才與不才。皆許應赴。故無識不敎之子。無賴市井之類。雜沓混入。以致紛亂之擧。而且上之取士者。多尙早呈。以觀才藝之能否。故爭先投券。不分死生。以致禮讓之風全掃。而躁競之習日盛。甚至於賈文買筆之弊。便作常事。纘隙投徑之習。無所羞恥。近因殿下嚴勅考官之用情行私。雖不知前日之狼藉。而及當榜出。每致物論之譁然。則今者科擧之弊。何其漸成痼疾。若此之難革也。是以老師宿儒之稍知自重者。潔身退坐。不屑就之。否則僶俛隨衆。而同受汚辱之名。不亦可恥之甚者乎。世之科目之士。有若胎中受病。及長至老。終無可瘳之日。則取如此之士。將欲贊皇猷扶世道而不亦難乎。臣愚以爲。每當科時。令地方官精選其文學之士。因又考講小學。而其能通音義者。收爲錄名案。許令赴擧。或有錄外濫赴者。又令錄名官摘發嚴治。有所懲畏。則無文者自退。閑雜者自汰。庶可無場屋紛亂之患。而且夫宿德之士。不必皆倚馬之才也。必使限其日暮。各盡其才。考試者亦不擇早晩。惟取其老成有德之言。則奔競干囑之風。或可小息。而干囑之風旣息。則爲主司者。亦必勵廉尙恥。固不敢肆然行私於弘儒碩士之間。而濟濟禮讓之風。庶可以小回矣。臣愚又有一說。貢士古法。雖難復行於今世。而承其科弊之極。亦當有一番變通之道矣。當今之時。俗士滔滔。眞儒罕出。而窮林巖穴之間。未必無讀書好古之人。鄕里家庭之內。未必無孝悌篤行之士。第此等之士。或有懷瑾握瑜。恥與俗流而爭名。或有守分安窮。不求聞達於當世。則雖有抱負之才。濟治之謨。而國家安得以用之哉。臣以爲。令各邑。邑中耆老有碩德者。使之或擧孝廉行誼。或擧賢良方正。獻于其地方官。地方官。報于監司。監司又報于禮曹。使之對策殿庭。甄拔需用之地。而其擧主姓名。亦爲錄置於所擧人名下。若或有行私誤薦者。以重律施之。其時地方官。亦從重勘罪。則薦之者必無濫薦之弊。而巨儒碩士之老成有德者。庶可以得之矣。伏願殿下下議春曹。一行貢選之法。以爲廣取之道焉。臣之所陳。無非芻狗之已陳。迂拙之常談。而一得之愚。亦或有萬一之報。故仰瀆睿聽。縷縷至此。臣無任僭越悚蹙之至。省疏具悉。首陳懲討事。典學事。言路事。當加意體察。而次陳正名分事。擇良吏事。正經界事。革科弊事。各有攸司論理稟處。至於戊戌舊糴事。爾疏中云云。政合予意。亦令廟堂使之覆奏。爾其勿辭。從速察職。